《鹡原别意为李大参德馨作》
明代·江源

爱君好兄弟，怡怡两峥嵘。苏湖服至教，旬宣播芳馨。

千里念契阔，一朝来合并。连床话曩昔，共此灯烛莹。

潇潇夜风雨，良会非彭城。底须赋春草，乐哉埙篪声。

兄弟既好合，忽忆故园行。徘徊不忍舍，翻然歌鹡翎。

嗟嗟此羽毛，急难飞且鸣。物性有如此，况乃骨肉情。

写图送将归，临路独屏营。有诗君且赋，有酒君且倾。

人生异南北，聚散如浮萍。归舟趁南风，采石几日程。

相思无了日，且看章江横。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。